DA Den Europæiske Unions Tidende C 274/28

Sag anlagt den 17. august 2010 — ATC m.fl. mod Kommissionen

(Sag T-333/10)

()

2010/C 274/43

Processprog: nederlandsk

Parter

Sagsøgere: Animal Trading Company (ATC) BV (Loon op Zand, Nederlandene), Avicentra NV (Malle, Belgien), Borgstein birds and Zoofood Trading VOF (Wamel, Nederlandene), Bird Trading Company Van der Stappen BV (Dongen, Nederlandene), New Little Bird’s srl. (Anagni, Italien), Vogelhuis Kloeg (Zevenbergen, Nederlandene) og Pistone Giovanni (Westerlo, Belgien) (ved advokaterne M. Osse og J. Houdijk)

Sagsøgte: Europa-Kommissionen og Den Europæiske Union, ved Europa-Kommissionen

Sagsøgernes påstande

— Den Europæiske Union og/eller Europa-Kommissionen tilpligtes at erstatte det tab, som sagsøgerne har lidt som følge af vedtagelsen af beslutning 2005/760/EF (1) og/eller forlængelsen heraf ved beslutning 2005/862/EF (2), og/eller beslutning 2006/79/EF (3), og/eller beslutning 2006/405/EF (4), og/eller beslutning 2006/522/EF (5), og/eller beslutning 2007/21/EF (6), og/eller beslutning 2007/183/EF (7), og/eller vedtagelsen af forordning nr. 318/2007/EF (8).

— Den Europæiske Union og/eller Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har nedlagt påstand om erstatning for tab, som de har lidt som følge af for det første forbuddet mod import af fugle indfanget i naturen, der trådte i kraft i oktober 2005, for det andet forlængelsen af dette forbud og for det tredje de bestemmelser, som fra den 1. juli 2007 var gældende for import af fugle, og som reelt videreførte forbuddet mod import af fugle indfanget i naturen.

Til støtte for den første del af erstatningssøgsmålet vedrørende vedtagelsen af beslutning 2005/760/EF gør sagsøgerne tre anbringender gældende.

For det første gør sagsøgerne gældende, at Kommissionen ved udøvelsen af sine beføjelser i henhold til artikel 18 i direktiv 91/496 (9) blot råder et ganske begrænset skøn, og at Kommissionen har overskredet grænserne for dette skøn, idet den har forbudt import fra lande, hvor der ikke fandtes tilfælde af smitte med aviær influenza, eller hvor der ikke havde været en konkret smitterisiko.

For det andet gør sagsøgerne gældende, at selv hvis Kommissionen havde rådet over et videre skøn ved udøvelsen af sine beføjelser, har den begået en tilstrækkelig kvalificeret tilsidesættelse. Med hensyn hertil gør sagsøgerne gældende, at Kommissionen har misbrugt sine beføjelser og tilsidesat proportionalitetsprincippet, princippet om ligebehandling, ejendomsretten og retten til fri erhvervsudøvelse samt princippet om beskyttelse af den berettigede forventning.

Sagsøgerne gør endvidere gældende, at de har lidt et faktisk og reelt tab, og at der er årsagssammenhæng mellem dette tab og Kommissionens retsstridige adfærd.

For det tredje gør sagsøgerne gældende, at det af dem lidte tab har en usædvanlig og speciel karakter, således at det overskrider grænsen for de erhvervsmæssige risici, der er forbundet med virksomhed inden for det pågældende område. Vedtagelsen af et fuldstændigt forbud mod import af vilde fugle var ifølge sagsøgerne ikke forudsigeligt, og det stiller i særdeleshed forhandlerne af vilde fugle ringere. Sagsøgerne har endvidere nedlagt påstand om, at det fastslås, at Kommissionen er ansvarlig i tilfælde af, at dens adfærd antages at være retmæssig.

Med den anden del af erstatningssøgsmålet har sagsøgerne nedlagt påstand om erstatning for tab lidt som følge af forlængelsen af forbuddet mod import fra tredjelande af vilde fugle. I denne forbindelse gør sagsøgerne de samme tre anbringender gældende som vedrørende erstatningssøgsmålets første del.

Endelig har sagsøgerne nedlagt påstand om erstatning for de tab, de har lidt som følge af vedtagelsen af forordning nr. 318/2007/EF, der begrænser fugleimport til fugle, som er opdrættet i fangenskab, og som kommer fra et meget lille antal tredjelande. I denne forbindelse gør sagsøgerne tre anbringender gældende.

For det første gør sagsøgerne gældende, at forordning nr. 318/2007/EF ikke angiver et tilstrækkeligt klart retsgrundlag. Direktiv 91/496 og 92/65 (10) indeholder ikke et retsgrundlag, i medfør af hvilket Kommissionen kunne vedtage forordning nr. 318/2007/EF.

For det andet gør sagsøgerne gældende, at der er sket en tilsidesættelse af princippet om ligebehandling, proportionalitetsprincippet, friheden til at drive erhvervsvirksomhed og ejendomsretten.

Sagsøgerne gør endvidere gældende, at de har lidt et faktisk og reelt tab, og at der er årsagssammenhæng mellem dette tab og Kommissionens retsstridige adfærd.

For det tredje har sagsøgerne nedlagt påstand om, at det fastslås, at Kommissionen er ansvarlig for tab lidt som følge af forordning nr. 318/2007/EF, også i tilfælde af, at dens adfærd antages at være retmæssig.

(1) Kommissionens beslutning 2005/760/EF af 27.10.2005 om visse beskyttelsesforanstaltninger i forbindelse med højpatogen aviær influenza i bestemte tredjelande for så vidt angår import af fugle i fangenskab (EUT L 285, s. 60).

(2) Kommissionens beslutning 2005/862/EF af 30.11.2005 om ændring af beslutning 2005/759/EF og 2005/760/EF for så vidt angår foranstaltninger til bekæmpelse af aviær influenza hos andre fugle end fjerkræ (EUT L 317, s. 19).

(3) Kommissionens beslutning 2006/79/EF af 31.1.2006 om ændring af beslutning 2005/759/EF og 2005/760/EF for så vidt angår forlængelse af deres anvendelsesperiode (EUT L 36, s. 48).

(4) Kommissionens beslutning 2006/405/EF af 7.6.2006 om ændring af beslutning 2005/710/EF, 2005/734/EF, 2005/758/EF, 2005/759/EF, 2005/760/EF, 2006/247/EF og 2006/265/EF for så vidt angår visse beskyttelsesforanstaltninger over for højpatogen aviær influenza (EUT L 158, s. 14).

(5) Kommissionens beslutning 2006/522/EF af 25.7.2006 om ændring af beslutning 2005/759/EF og 2005/760/EF for så vidt angår visse beskyttelsesforanstaltninger over for højpatogen aviær influenza og transport til Fællesskabet af visse levende fugle (EUT L 205, s. 28).

(6) Kommissionens beslutning 2007/21/EF af 22.12.2006 om ændring af beslutning 2005/760/EF for så vidt angår visse beskyttelsesforanstaltninger over for højpatogen aviær influenza og import af fugle bortset fra fjerkræ til Fællesskabet (EUT 2007 L 7, s. 44).

(7) Kommissionens beslutning 2007/183/EF af 23.3.2007 om ændring af beslutning 2005/760/EF om visse beskyttelsesforanstaltninger over for højpatogen aviær influenza i bestemte tredjelande for så vidt angår import af fugle i fangenskab (EUT L 84, s. 44).

(8) Kommissionens forordning (EF) nr. 318/2007 af 23.3.2007 om dyresundhedsmæssige betingelser for import af visse fugle til Fællesskabet samt karantænebetingelser herfor (EUT L 84, s. 7).

(9) Rådets direktiv 91/496/EØF af 15.7.1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (EFT L 268, s. 56).

(10) Rådets direktiv 92/65/EØF af 13.7.1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (EFT L 268, s. 54).